Деген екен...
"Деген екен..." | "https://abai.kz/post/68153"
TITLE: Деген екен...
URL: https://abai.kz/post/68153
META: "Деген екен..." | "https://abai.kz/post/68153"
DATE: 02.04.2018
AUTHOR(s): Abai.kz
TOTAL WORDS: 312
TEXT: *** Бауыржан Момышұлына бір жазушы: – Бауке, Москва маңындағы шайқастар туралы кітап жазып едім, үстінен қарап шықпас па екенсіз. Сонан соң екеуміз соавтор болсақ, – деп тілек білдіріпті. – Дурак! – депті Баукең шарт шытынап. – Ішінде бір сөйлемім жоқ мен қалайша соавтор болмақпын. Онанда алғы сөз жазып бер демейсің бе?! – деген екен. *** Әйгілі халық ақыны Жамбыл Жабаевке бірде: – Жәке, осы аузымен құс тістеген Қалмамбетті жеңдім дейсіз, қалай жеңдіңіз ?! – деп сұрапты біреу. Сонда Жамбыл: – Оны мен жеңгенім жоқ, атамыз Қарасай мен Сүйінбайдың аруағы ғой жеңдірген! –деп жауап беріпті. Осы әңгімені естіген Бауыржан Момышұлы тебірене таңданып: – Қандай терең жауап! Егер маған біреулер: «Ұлы Отан соғысында жауды қалай жеңдіңіздер?» деп сұрақ қойса, Жәкеңе ұқсап: «Жауды біз жеңген жоқпыз, оны жеңдірген ата-бабамыздың аруағы ғой!» деп жауап берер едім! – деген екен. *** Бірде, Бауыржан Момышұлы пойызбен жол жүріп келе жатып, Еңбек Ері жұлдызын омырауына таққан бір кісімен сапарлас болыпты. Пойыз қозғалып, ұзақ жолға бет алған кезде Баукең: – Ал, енді таныспаймыз ба, бір үйге тіреу болғандай бой-сойыңыз бар екен, кім боласыз? – депті. Баукеңнің сөзіне бейтаныс қазақ ыңырана жауап беріп: – Кім екенімді көрмей отырсың ба, Герой боламын! – дейді. Бұл жауап Баукеңе ұнамайды да, қатқылдау үнмен: – Бұл Батыр атағын не үшін алдыңыз? – деп сұрайды. – Жүз биеден жүз құлын алғаным үшін! – депті бейтаныс қазақ. Сонда Баукең: – Айғыр шапты, байтал тапты, оған сенің қандай қатысың бар. Герой атағын саған емес, жүз биеге жүз құлын таптырған айғырға беру керек еді. Текке мақтанып отырсың. Ал, мына мен Москва түбінде – Волокаламск тас жолында қалың жауды жайратсам да, омырауыма бір де медаль таққаным жоқ. Бірақ, халық қойған Батыр атағым бар! – деген екен. Осы сөзді естігенде, бейтаныс қазақ қорбаңдап орнынан атып тұрып: – Ах, Баукең екенсіз ғой, ағасы менен бір әбестік кетті, кешіріңіз! – деп, Баукеңнің қолын алған екен дейді. Ел аузынан жинап алған Ақселеу Сейдімбек Abai.kz
